ET Euroopa Liidu Teataja C 305/19

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2010/C 305/12

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„RIVIERA LIGURE”

EÜ nr: IT-PDO-0117-1540-05.06.2000

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus — Toote kirjeldus —  Geograafiline piirkond —  Päritolutõend — Tootmismeetod —  Seos piirkonnaga — Märgistus —  Riiklikud nõuded — Muu (täpsustada)

2. Muudatus(t)e liik:

—  Koonddokumendi või kokkuvõtte muutmine — Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatused:

3.1. Toote kirjeldus:

Spetsifikaati muudeti nii, et lisati tüüpiliste kirjeldavate omaduste mediaanid, jäeti välja sensoorse testiga saadud punktiarv 6,5 (mis on kaotanud oma tähenduse) ning võeti üle meetodiga COI/T20 (dokument nr 22) ette nähtu.

3.2. Tootmismeetod:

Seoses täiendava geograafilise märkega „Riviera del Ponente Savonese” muudetakse oliivide sordilist koostist: sordi „Taggiasca” osakaal väheneb 60 %-lt 50 %-le, samal ajal kui teiste õli koostisesse kuuluda võivate oliivide osatähtsus suureneb 40 %-lt 50 %-le.

See muudatus oli vajalik, sest kohapease ülesmärkimise ja inspekteerimise ajal, mis tehti oliiviistanduste registri pidamiseks vajaliku kontrolli raames, ilmnes et registreerimistaotluse esitamisel osutatud protsendid ei olnud õiged.

Kuna oliivikasvatuspiirkond ulatub rannikust mäenõlvadeni, jäädes mõnikord isegi merepinnast 600–700 meetri kõrgusel asuvatesse orgudesse, pikendati oliivide korjamise tähtaega 31. märtsini igal aastal. Kõrguse vahe koos muude teguritega, mis on seotud territooriumi tekkega, näiteks maapinna kallak, päikesepaiste ja Liguuriale iseloomulike kultuuride tüpoloogia, selgitab, miks viljad valmivad ja neid tuleb ka koristada järk-järgult.

3.3. Märgistus:

Et tarbija võiks saada konkreetsemat ja täpsemat teavet, muudeti spetsifikaadi artikli 7 kolmandat taanet nii, et nähti ette võimalus, et ettevõtjate, talumajapidamiste ja farmide nimed lisatakse vaid siis, kui toodet, mis saadi eranditult nimetatud ettevõtjale kuuluvatest oliivisaludest, töödeldakse ja pakendatakse kindlates piirkondades.

3.4. Muu:

Kuna 1996. aastal vastavalt määruse (EMÜ) nr 2081/92 artiklile 17 edastatud kokkuvõttes osutatud kontrolliasutus (Ministero delle Risorse Agricole, Alimentari e Forestali) ei saa enam samas dokumendis kindlaks määratud ülesandeid täita, anti need üle Genova, Savona, Imperia ja La Spezia kaubandus-, tööstus, käsitöö- ja põllumajanduskodadele (Camere di Commercio, Industria, Artigianato ed Agricoltura), mida koordineerib Unioncamere Liguria, asukohaga Via San Lorenzo 15/1, 16123 Genova GE, ITALIA. Toote vastavust spetsifikaadile kontrollib kontrolliasutus vastavalt määruse (EÜ) nr 510/2006 artiklitele 10 ja 11. Kõnealune asutus ongi nimetatud ametiasutus.

KOKKUVÕTE

NÕUKOGU MÄÄRUS (EÜ) nr 510/2006

„RIVIERA LIGURE”

EÜ nr: IT-PDO-0117-1540-25.06.2000

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle politiche agricole alimentari e forestali Aadress: Via XX Settembre 20 00187 Roma RM ITALIA Tel +39 0646655104 Faks +39 0646655306 E-post: saco7@politicheagricole.gov.it

2. Taotlejate rühm:

Nimi: Consorzio per la tutela dell’olio extravergine di oliva a denominazione di origine protetta Riviera Ligure Aadress: Via T. Schiva 29 18100 Imperia IM ITALIA Tel +39 0183767924 Faks +39 0183769039 E-post: info@consorziodoprivieraligure.it Koosseis: tootjad/töötlejad ( X ) muud ( )

3. Toote liik:

Klass 1.5. Õlid ja rasvad

4. Spetsifikaat:

(määruse (EÜ) nr 510/2006 artikli 4 lõikega 2 ette nähtud nõuete kokkuvõte)

4.1. Nimetus:

„Riviera Ligure”

4.2. Kirjeldus:

„Riviera Ligure” on ekstra neitsioliiviõli, millel on järgmised keemilised ja organoleptilised omadused:

— happesus kuni 0,80 %;

— peroksiidarv kuni 18 mekv O2/kg;

— värvus kollasest kollakasroheliseni;

— kirjeldavad omadused organoleptilise hinnangu andmisel (COI.T.20/doc. nr 22) — organoleptilise hinnangu andmisel peab veamediaan olema võrdne 0-ga; — puuviljasus: mediaan ≥ 3; — kirbe maitse/lõhn: maksimaalne mediaan ≤ 4; — mõrudus: maksimaalne mediaan ≤ 4; — magusus: mediaan ≥ 4.

4.3. Geograafiline piirkond:

Kaitstud päritolunimetust „Riviera Ligure” kandva toote tootmispiirkond on Liguuria haldusterritoorium.

4.4. Päritolutõend:

Tootmisprotsessi iga etappi tuleb jälgida ning kõik sissetulevad ja väljaminevad tooted registreerida. Selleks peavad kõik tootmisprotsessis osalevad ettevõtjad kohustuslikus korras täitma kontrolliprogrammis ette nähtud vastavad veodokumendid. Veodokumendid peavad olema kaasas iga oliivi- ja/või õlipartii ühest kohast teise liikumistega ning sisaldama kogu teavet, mida on vaja, et tagada toote päritolu, mis on osutatud punktis 4.3, ning kontrolliasutus peab saama nendega oma inspekteerimiskülastuste käigus tutvuda. Niisugune järelevalve ning oliiviistanduste, tootjate, veskite ja villijate kandmine spetsiaalsetesse registritesse, mida haldab kontrolliasutus, võimaldavad tagada toote jälgitavuse. Kontrolliasutus kontrollib kõiki erinevatesse registritesse kantud füüsilisi ja juriidilisi isikuid spetsifikaadis ette nähtud korras ja vastava kontrollitaseme kohaselt.

4.5. Tootmismeetod:

Ekstra neitsioliiviõli „Riviera Ligure” toodetakse tervetest oliividest, mis korjatakse kindlaksmääratud tootmispiirkonna oliiviistandustes otse puu otsast enne iga aasta 31. märtsi. Oliivid korjatakse otse õlipuudelt kas käsitsi või mehhaniseeritult. Kindlaksmääratud oliiviistanduste oliivitoodang ei tohi olla üle 7 000 kg hektarilt ja õlikogus ei tohi ületada 25 %. Ekstraheerimisel saab üksnes mehaaniliste või füüsiliste meetoditega õli, millel on samad konkreetsed kvalitatiivsed omadused mis viljal.

Istutustihedus, kultuuri kuju ja tagasilõikamismeetodid peavad olema niisugused nagu tavaliselt või igal juhul sellised, mis ei muudeta nende oliivide ja õlide omadusi, mis peaksid kandma kaitstud päritolunimetust „Riviera Ligure”. Seega peetakse selle õli tootmiseks sobivaks oliivisalusid, mis on rajatud keskmise või tugeva kallakuga mäenõlvadele ja peamiselt terrassidele, mis paiknevad spetsifikaadis kindlaks määratud piirkonnas ning mille pinnas on tekkinud lubjakivi kui aluskivimi lagunemisel.

Ekstra neitsioliiviõli, millel on kaitstud päritolunimetus „Riviera Ligure” koos täiendava geograafilise märkega „Riviera dei Fiori”, tootmiseks on eriti sobivad oliiviistandused, mis asuvad spetsifikaadis kirjeldatud tootmispiirkonnas, mille maad, mis on rohkem või vähem kaldu ja paiknevad terrassidena, on tekkinud lubjakivi kui aluskivimi mehaanilise lagunemise (eotseeni ajastikul) ning kihistuste moodustumise tulemusena, mis on ajapikku loonud keskmise tekstuuriga pinnase, mis kõrgustes on enamasti lahtine.

Ekstra neitsioliiviõli, millel on kaitstud päritolunimetus „Riviera Ligure” koos täiendava geograafilise märkega „Riviera del Ponente Savonese”, tootmiseks on eriti sobivad oliiviistandused, mis asuvad spetsifikaadis kirjeldatud tootmispiirkonnas, mille maad, mis on rohkem või vähem kaldu ja paiknevad terrassidena, on (v.a Albenga tasandik) tekkinud lubjakivist kui aluskivimist, mis on meteoroloogiliste tegurite ja voolu toimel moodustanud keskmise tekstuuriga ja üldiselt sügava pinnase, mis kõrgustes on kiltkivi tõttu enamasti lahtisem ja vett läbilaskvam. Ekstra neitsioliiviõli, millel on kaitstud päritolunimetus „Riviera Ligure” koos täiendava geograafilise märkega „Riviera di Levante”, tootmiseks on eriti sobivad oliiviistandused, mis asuvad spetsifikaadis kirjeldatud tootmispiirkonnas, mille pinnas, mis on kaldu ja paikneb ranniku poolt kivimüüridega toetatud terrassidena, on tekkinud miotseeni ja eotseeni ajastikul aluskivimist, mis on sisemaal peamiselt lubjakivi ning rannikul kilt- ja liivakivi. Sisemaal on pinnas keskmise tekstuuriga ja savine, rannikuäärsetes piirkondades lahtine ja liivane.

4.6. Seos piirkonnaga:

Toodete omadused tulenevad erilistest mulla- ja ilmastikutingimustest: tänu keskkonnateguritele ja selle territooriumi konkreetsetele liikidele eristub Liguuria õli väga selgelt teistest.

Need asjaolud, Liguuriale omased liigid ja keskkond, st kliima ja territoorium ning Liguuria oliivisortide järkjärguline küpsemine, annavad kaitstud päritolunimetusega „Riviera Ligure” ekstra neitsioliiviõlile, tema eripära, mis on kujunenud magusate nüansside ja kerge puuviljamaitse tasakaalust.

Seosest toote ja territooriumi vahel annavad tunnistust veel teisedki asjaolud, näiteks Liguuriale omaste oliivisortide kasutamine, selle õli puhul täheldatud õlihappe väärtused, mis on ühed kõrgeimad Itaalias ning tihedalt seotud sordi ja kliimaga, samuti viljelusmeetodid (eelkõige saagikoristus), mida mõjutab reljeef.

Õlipuu sissetoomine ja levitamine omistatakse ajalooliselt benediktiini munkadele, kes valisid keskajal kohalikud sordid ning parandasid viljelusmeetodeid, soovitades rajada terrasse ja ehitada kivimüüre. Seda, et Liguuria rannikul kaubeldi õliga, tõendavad Genova vabariigi dokumendid, milles käsitletakse selle linnriigi juhtimist ja kaubaga varustamist: 1593. aastal loodi Magistratura dei Provvisori dell’olio, mille ülesanne oli tagada selle olulise kauba haldamise erapooletus, kohustades Liguuria ranniku tootjaid müüma osa oma toodangust kindla hinnaga.

Mitu XVII sajandist pärit dokumenti annab tunnistust, et näiteks Milano hertsog ja Savoia vürst lasid endale tarnida Liguuria rannikul valmistatud oliiviõli.

Oliivikasvatusega tegelemine Liguurias kogus jõudu XVIII sajandil ja jätkus seetõttu, et läänes arenes kohaliku õliga kauplemine. XIX sajandi lõpul oli Liguuria õli väga tuntud ja selle suurepärased omadused teada ka välismaal nagu tõendavad toiduainete valmistamise käsiraamatud. Nimetus „Riviera Ligure” pärineb sellest ajajärgust, mil Liguuria läks Savoia võimu alla ja mil Genova rannikust (Riviera Genova) sai Liguuria rannik (Riviera Ligure), nimetusele lisatud väljendid ponente ja levante viitavad Genova kesksele kohale. Kohe pärast Itaalia ühendamist, kui Liguuria saavutas selle geograafilise ulatuse, mis tal praegu on (ilma Nice’i ümbruseta), sai mõistest „Riviera” piirkonna oliivitootmise üldnimetus.

4.7. Kontrolliasutus:

Nimi: Camere di Commercio, Industria, Artigianato ed Agricoltura di Genova, Savona, Imperia e La Spezia coordinate da Unioncamere Liguria Aadress: Via San Lorenzo 15/1 16123 Genova GE ITALIA Tel +39 010248521 Faks +39 0102471522 E-post: unione.liguria@lig.camcom.it

4.8. Märgistus:

Nimetus „Riviera Ligure” peab olema märgisel loetavate ja kustumatute tähtedega, mis eristuvad selgelt muudest võimalikest märgetest, ning sellele peab otsekohe järgnema tähis „Denominazione di Origine Protetta” („kaitstud päritolunimetus”).

Keelatud on lisada mis tahes iseloomustust, mis ei ole spetsiaalselt ette nähtud, sealhulgas järgmisi sõnu: tipo (liik), gusto (maitse), uso (kasutus), selezionato (valikkorje), scelto (valikviljad) jms.

Lubatud on siiski kasutada märkeid, mis viitavad erafirmade ärinimedele või kaubamärkidele, tingimusel, et need ei ole ülistavad ega eksita tarbijat.

Märgisel peab kindlasti olema osutatud nende oliivide kasvatamise aasta, millest õli on tehtud.

(1) ELT L 93, 31.3.2006, lk 12.